**Tonight Show with Conan O’Brien** oli yhdysvaltalainen myöhäisillan keskusteluohjelma, jota esitettiin Yhdysvalloissa NBC-kanavalla. Sarja kuului The Tonight Show -formaattiin, jota on tehty vuodesta 1954 lähtien. Conan O’Brien korvasi Jay Lenon ohjelman vetäjänä ja O’Brienin isännöimä ensimmäinen The Tonight Show’n jakso esitettiin 1. kesäkuuta 2009.

O’Brienin siirtyminen The Tonight Show’n juontajaksi tarkoitti O’Brienin lisäksi muun muassa Max Weinbergin ja koko hänen yhtyeensä muuttamista New Yorkista Los Angelesiin. O’Brienin Late Night -ohjelmasta siirtyi Tonight Show’hun myös sarjan päätuottaja Jeff Ross. Late Nightin vuonna 2000 jättänyt O’Brienin silloinen apulaisjuontaja Andy Richter palasi Tonight Show’hun kuuluttajaksi ja esiintyjäksi O’Brienin taustalla.

O’Brien riita Tonight Show’n esitysajasta NBC-kanavan kanssa tammikuussa 2010 johti O’Brienin eroamiseen. Viimeinen Tonight Show with Conan O’Brienin jakso nähtiin Yhdysvalloissa 22. tammikuuta 2010. Ohjelman entinen isäntä Jay Leno korvasi O’Brienin 1. maaliskuuta 2010.

Jakson rakenne
--------------

Tyypillinen Tonight Show’n jakso alkoi Richterin kuuluttaessa tulevan jakson vieraat ja O’Brienin. Tämän jälkeen O’Brien astui esittämään illan monologin, toisinaan monologin aikana esitettiin myös lyhyitä uutispätkiä tai sketsikohtauksia.

O’Brienin siirtyessä pöytänsä ääreen seurasi kokonainen sketsi, jonka jälkeen oli vuorossa yksi tai kaksi vierasta. Jakson päätti musiikki- tai stand up -esitys.

### Sketsejä

Uusia toistuvia sketsejä olivat muun muassa *Conan’s Tabloid Moment*, jossa O’Brien ottaa itsestään tarkoituksella noloja paparazzikuvia, ja *Twitter Tracker*, jossa innostunut kuuluttaja kertoo julkisuuden henkilöiden, kuten Ashton Kutcherin ja Miley Cyrusin lähettämiä merkityksettömiä Twitter-viestejä. Late Nightista tuttu *In the Year 2000* (suom. *Vuonna 2000*) säilyi myös Tonight Show’ssa vaihtaen nimensä muotoon *In the Year 3000* (suom. *Vuonna 3000*).

Historia
--------

Facebookin I’m with Coco -ryhmän tunnuksena käytetty Mike Mitchellin kuva
Tonight Show with Conan O’Brienin ensimmäinen jakso esitettiin 1. kesäkuuta 2009. Ensimmäisen jakson vieraita olivat Will Ferrell ja Pearl Jam.

Tammikuussa 2010 laskevien katsojalukujen johdosta NBC:n johto halusi siirtää Tonight Show’n alkamaan puoli tuntia myöhemmin, klo 00.05 ja klo 23.35 tilalle tulisi puoli tuntia lyhennetty Jay Lenon oma ohjelma *The Jay Leno Show*. O’Brien ei kuitenkaan suostunut siihen ja sai näin erittäin paljon mediahuomiota saaneen riidan jälkeen potkut ennen sopimuksensa loppumista.

O’Brien teki lopulta NBC-kanavan kanssa sopimuksen noin 45 miljoonan dollarin erorahasta. Lisäksi sopimukseen liittyi ehto, jonka mukaan O’Brien ei saa isännöidä muita ohjelmia ennen syyskuuta 2010.

O’Brienin lyhyeksi jäänyt pesti The Tonight Shown’n juontajana sai paljon julkisuutta ja hänen faninsa järjestivät mielenosoituksia ja erilaisia kannustustilaisuuksia. Internetin yhteisöpalstoilla, kuten Facebookissa oli mahdollista liittyä *I’m with Coco* -yhteisöihin, jotka saivat paljon kannattajia.

Viimeinen O’Brienin juontama The Tonight Show’n jakso esitettiin Yhdysvalloissa 22. tammikuuta 2010 ja Suomessa keskiyöllä 27. tammikuuta. Viimeisen jakson vieraita olivat Tom Hanks, Will Ferrell ja musiikkivieraana Neil Young. Ferrell oli ollut myös ensimmäisen jakson vieraana. O’Brienin juontaman Tonight Show’n viimeinen lähetys keräsi Yhdysvalloissa jopa seitsemän miljoonaa katsojaa ylittäen reilusti samana iltana esitetyn David Lettermanin Late Show’n, jota seurasi noin 2,8 miljoonaa ihmistä.

Muun muassa televisioyhtiö FOX ilmoitti julkisesti olevansa kiinnostunut O’Brienin saamisesta kanavalleen.  Huhtikuussa 2010 TBS-kaapelikanava tiedotti O'Brienin aloittavan uuden myöhäisillan talk show'n tekemisen kanavalle. *Conan* alkoi TBS:llä marraskuussa 2010.

Katso myös
----------

* Late Night with Conan O’Brien
* The Tonight Show
* Conan (televisio-ohjelma)

Lähteet
-------

1. 1 2  Conan O’Brienin uusi talk show starttaa kesäkuussa Subilla *MTVuutiset.fi*.  11.5.2009. Viitattu 12.11.2019.
2. ↑  Andy Richter to join Conan on ’Tonight Show’  1.3.2009. MSNBC. Viitattu 20.12.2009. (englanniksi)
3. ↑  Conan O’Brien, NBC reach deal *cbc.ca*.  21.1.2010. CBC News. Viitattu 23.1.2010. (englanniksi)
4. ↑  Conan O’Brien’s First "Tonight Show" Guests: Will Ferrell, Pearl Jam *The Huffington Post*.  18.5.2009. Viitattu 23.1.2010. (englanniksi)
5. ↑  Conan O’Brien isännöi tänään viimeistä kertaa Tonight Show’ta *Iltalehti.fi*.  22.1.2010. Viitattu 23.1.2010.
6. ↑  NBC lopettaa The Tonight Show with Conan O’Brienin Sub
7. 1 2  Näreaho, Katariina: Conan O’Brienin ja NBC:n tiet eroavat *Voice.fi*.  21.1.2010. Viitattu 23.1.2010. [vanhentunut linkki]
8. ↑  Conan O’Brienin viimeisellä lähetyksellä massiiviset katsojaluvut *Ilta-Sanomat*.  24.1.2010. Viitattu 12.11.2019.
9. ↑  Fixmer, Andy: Fox Interested in O’Brien, NBC Contract Impediment  8.1.2010. Bloomberg. Viitattu 23.1.2010. (englanniksi)
10. ↑  Conan O'Brien sai töitä - kanava oli yllätysvalinta! *Ilta-Sanomat*.  12.4.2010.  Arkistoitu 4.3.2014. Viitattu 2.1.2013.

Aiheesta muualla
----------------

* *Tonight Show with Conan O’Brien* Internet Movie Databasessa. (englanniksi)